હાટકેશ્વર વિસ્તારમાં ભાવનાનગર ખાતે રહેતા સિનિયર સિટીઝન અને વિધવા લલિતાબહેન નાયકરે મેટ્રોપોલિટન કોર્ટમાં પોતાની વિધવા પુત્રવધૂ ગૌરી શીવકુમાર નાયકર સામે એડવોકેટ સંદીપ ક્રિષ્ટી મારફતે ઘરેલું હિંસાની અને પોતાનું મકાન પરત લેવાની દાદ માગતી ફરિયાદ કરી છે. જેમાં તેમણે એવી રજૂઆત કરી છે કે, હું રિટાયર્ડ નર્સ છું અને પેન્શનથી મારું ગુજરાન ચલાવું છું. મારા પતિ અને દીકરાના મૃત્યુ બાદ પુત્રવધૂ ગૌરી તથા તેના સંતાનોનું ભરણપોષણ હું કરતી હતી. પરંતુ ગૌરી સાથે તકરાર થતા તે પિયર જતી રહી હતી અને પછી મારા ઉપર ઘરેલું હિંસાની ફરિયાદ કરી હતી. જેમાં મેં સમાધાન કર્યું હતું અને તેને પરત મારા ઘરે રહેવા લઇ આવી હતી. પરંતુ થોડા જ દિવસ બાદ ગૌરીએ ઝઘડો કરી માર મારતા મેં ખોખરા પોલીસ સ્ટેશનમાં ફરિયાદ કરી હતી. ફરિયાદ બાદ 9 માર્ચ 2018ના રોજ સમાધાન થયું હતું અને પાછી ગૌરીને રહેવા ઘરે લઇ આવી હતી.